**Τίτλος εισήγησης: Covid -19 και σημαντικές έννομες συνέπειες**

***Έφη Τζίβα, Καθηγήτρια Νομικής Σχολής ΑΠΘ  
e-mail: efmtziva@law.auth.gr***

**Περίληψη εισήγησης**

Η πανδημία, ως φαινόμενο με παγκόσμια, κοινωνικοηθική διάσταση, πέραν των σημαντικών ιατρικών επιπτώσεων, παρουσιάζει έναν απρόσμενα ευρύ, συνεχώς μεταβαλλόμενο και έντονα συζητούμενο σύνδεσμο με το δίκαιο. Στην ουσία, όλα τα άμεσα και έμμεσα αποτελέσματα στη ζωή των ανθρώπων, που έχει επιφέρει ο ιός SARS-Cov-2 έχουν νομικό περιεχόμενο, με αποτέλεσμα, να καλούνται οι νομικοί να ερευνήσουν, αλλά και να προτείνουν λύσεις στις όλο και περισσότερο περιπλεκόμενες – κυρίως από κοινωνικοοικονομική άποψη – καταστάσεις.

Θα ήταν ματαιοπονία να επιχειρήσει κάποιος, στο πλαίσιο ενός πολυεδρικού συνεδρίου, να εξαντλήσει όλες τις επιπτώσεις που προκάλεσε και συνεχίζει να προκαλεί η πανδημία στις ανθρώπινες σχέσεις, τόσο σε επίπεδο ατομικό, όσο και σε επίπεδο κοινωνικό – συλλογικό. Για το λόγο αυτό έχει γίνει μια επιλογή των πιο σημαντικών ζητημάτων, όπως είναι ο εμβολιασμός και ειδικότερα η υποχρεωτικότητα διενέργειάς του, η λήψη κρατικών μέτρων, με σκοπό, τον περιορισμό της εξάπλωσης, όπως επίσης θέματα αστικής ευθύνης από τη μετάδοση του ιού SARS-CoV- 2, επιπτώσεις σε συμβατικές σχέσεις, ακόμη όμως και έμμεσες επιρροές της πανδημίας σε τομείς, όπως, το ηλεκτρονικό εμπόριο, η οργάνωση των εταιριών, η φαρμακευτική πολιτική, η απονομή της δικαιοσύνης.

Είναι πραγματικά δύσκολη η προσπάθεια να παρουσιασθούν με πρόθεση εξαντλητικότητας όλες οι έννομες συνέπειες, ορθότερα διατυπωμένα, οι επιπτώσεις της πανδημίας στις ζωές των ανθρώπων και ο σχολιασμός τους από νομική άποψη, καθώς πρόκειται για ένα φαινόμενο σε πλήρη εξέλιξη, το οποίο δυστυχώς θα μας απασχολεί για ένα μεγάλο διάστημα και στο μέλλον. Για το λόγο αυτό, οι όποιες παρατηρήσεις κινδυνεύουν να είναι εύκολα ανατρέψιμες και σίγουρα όχι καταληκτικές.

Απάντηση στο ερώτημα που θέτει το συνέδριο θα μπορούσε να δοθεί, αλλά με κάθε επιφύλαξη. Είναι η πανδημία απειλή της υγείας, της σταθερότητας της κοινωνίας, και συγχρόνως πρόκληση ή ακόμη και ευκαιρία για νέες πολιτικές και κατευθύνσεις; Η απάντηση είναι καταφατική, προϋποθέτει όμως συνεργασία και καλή διάθεση από όλους τους εμπλεκόμενους. Δηλαδή από όλους μας.